Nóg 'n e-tol-skok | Maroela Media
Gautengse motoriste wat nie vir e-skyfies registreer nie sal nagenoeg ses keer meer betaal as diegene wat wel die skyfies aanskaf om op die provinsie se hoofweë te ry.
Die Suid-Afrikaanse Nasionale Padagentskap (Sanral) sê in 'n verklaring dat motoriste wat nie registreer, of wat nie 'n geldige en werkende e-skyfie besit en wat nie binne sewe dae betaal nie, 'n aansienlike hoër fooi sal betaal. Sanral sê as gevolg van kostes wat verband hou met die verhaling van betalings, insluitend fakturering en skuldinvordering, sal motoriste sonder e-skyfies R1,75c/km betaal in plaas van die 30c/km wat geregistreerde gebruikers sal moet opdok. Daar is vroeër gesê dat motoriste wat nie e-skyfies het nie 58c/km sou betaal. Die organisasie, Justice Project SA, het die naweek uitgevaar teen Sanral weens sy "intimidering" van motoriste om 'n e-skyfie aan te skaf. "Net toe ons gedink het hulle kan nie meer onderduims wees nie, verbaas hulle ons almal … Dit is nou, meer as ooit tevore, tyd vir Gauteng motoriste om vas te staan en te weier om geïntimideer te word deur die boelies." Die organisasie sê hy hoop dat die howe 'n einde sal bring aan die "dreigende ramp".